Moruti Nteso e ne e le molwetse yo o lwalang a ntse a tsamaya. O ne a bolawa ke malwetse a semphato seraro e bong pelo, sukiri le kgatelelo e e kwa mankalengkaleng ya madi. Ka jalo o ne a sa tshwanelwa go aga a utlwa dikgang tse di utlwisang botlhoko. Ba ba itseng botlhoko joo go gaisa nna le wena, ba re go tle go diragale gore bo fitlhe mo maemong a gore motho wa teng a gapelesege go itlhaba ka lomao letsatsi le letsatsi. Bana ba gagwe go fitlha mo mokgapheng o ba ne ba santse ba itshotse sentle kgotsa re ka re rraabo a itse jalo, ba ise ba ke ba dire sepe se se ka tsogang se etegeleditse rraabone ditlhabi. O ne a ipela ka bona tota. Lakabane jaaka re itsisitswe, e ne e le mongwe wa borramelemo ba ba tlhageletseng ka magetla kwa Thabantsho. Lerato ene o ne a ithutela borutabana kwa koletšhekatiso ya Soweto. Mmamoruti o ne a na le bokoa jwa go tlotlomatsa bana ba gagwe thata mo godimo ga bana ba batho ba bangwe, a lebala fa go tle go twe 'o se bone kgori go rakalala godimo go ya tlase ke ga yona'. O ne a ba dimofatsa thata moo a neng a sa tlhokomele gore o ba direla kgogedi e e seng monate. Ka gale e ne e tle e re fa moruti a re o leka go mo gakolola, a mo fetole ka mabela a re: Kana fa o le motsadi mme bana ba gago ba go tlotla ka ditiro le maitsholo o tshwanetse wa dira eng, o didimale fela A ke phoso fa motho a ipela ka bana o ba tsetse?